MTN ontken werker toets positief; winkel môre weer oop | Maroela Media
MTN het Woensdagaand ten sterkste ontken dat 'n werknemer van sy winkel in die Menlyn Park-winkelsentrum in Pretoria positief vir Covid-19 getoets het.
Jacqui O'Sullivan, MTN se woordvoerder, het gesê die inligting wat deur die bestuur van Menlyn Park aan huurders gestuur is, is nie korrek nie.
"Werknemers was bekommerd dat hulle Maandag kontak gehad het met iemand wat kontak gehad het met 'n ander persoon wat tekens van griep getoon het.
"Daar is besluit om eerder uiters versigtig te wees en die winkel is gesluit." Volgens O'Sullivan is die winkel intussen gesteriliseer en sal dit môre heropen.
"Ons verwerp ten sterkste die onverantwoordelike uitlatings van die winkelsentrum. Dit veroorsaak onnodige paniek en angs in 'n tydstip wat die land dit die minste kan bekostig."
Menlyn Park se bestuur het in 'n skrywe aan huurders gesê 'n MTN-werknemer het positief vir Covid-19 getoets. Maroela Media het die skrywe onder oë gehad en die egtheid daarvan met 'n bemarkingsbestuurder van die sentrum bevestig.
Daar is verder aangevoer dié werknemer is tans in kwarantyn en dat die res van die MTN-winkelpersoneel vir die virus getoets word.
Die bestuur van die Menlyn Park-winkelsentrum het intussen onvoorwaardelik om verskoning gevra vir die skrywe aan huurders. Lees meer hier.
Wie is verkeerd ,wie is reg?
Dit maak seker nie meer saak wie's waar positief, of vermoed positief nie. Die wat dink hul is moet hulself isoleer waar hul kan, of ten minste maskers dra. Verder moet die wat gesond is hul higiëne hoog hou, en indien moontlik ook by die huis bly. Wat anders kan mens doen? Paniek, rondskarrel en vinger wys gaan niks goed bydra nie.